Príloha 1

Svetové poľnohospodárstvo a poľnohospodárstvo krajín EÚ

Obsah

[1. Svetové poľnohospodárstvo 2](#_Toc10799130)

[2. Poľnohospodárstvo a potravinárstvo krajín Európskej únie 7](#_Toc10799131)

[3. Vývoj cenovej konkurencieschopnosti poľnohospodárskej a potravinovej produkcie 13](#_Toc10799132)

# Svetové poľnohospodárstvo

Poľnohospodárstvo na svete má prvoradý význam z hľadiska produkcie poľnohospodárskych surovín pre potravinársky priemysel. Potravinová sebestačnosť sa stáva významnou pre každú krajinu. Zabezpečenie tohto cieľa je realizované prostredníctvom Agendy pre trvalo udržateľný rozvoj poľnohospodárstva do roku 2030.

Výkonnosť svetového poľnohospodárstva, meraná hrubým domácim produktom (HDP) podieľajúcim sa na svetovom HDP, má za ostatné roky klesajúcu tendenciu. Napriek tomu má toto odvetvie nenahraditeľný význam v produkcii poľnohospodárskych surovín a v rozvoji a osídlení vidieka každej krajiny. Zvyšujúcou sa populáciou Zeme vzrastajú nároky na poľnohospodársku produkciu z hľadiska zabezpečenia potravinových zdrojov. Rozvoj poľnohospodárstva je značne diferencovaný a produkčne sa koncentruje väčšinou do hospodársky rozvinutých štátov, ktoré dosahujú vysokú produkčnú výkonnosť a produktivitu práce a nízku zamestnanosť. Okrem vyspelých štátov podiel poľnohospodárstva na národnej ekonomike je rozhodujúci aj v rozvojových krajinách, kde je poľnohospodárstvo zdrojom obživy a práce vysokého podielu obyvateľstva. Poľnohospodárstvo má kľúčovú úlohu v mnohých krajinách pri urýchlení celkového hospodárskeho rastu a tvorby pracovných miest. Rozvoj poľnohospodárstva bude musieť rešpektovať výzvy v oblasti životného prostredia s akcentom na pôdu, vodu a diverzitu.

Výmera poľnohospodárskej pôdy vo svete bola od roku 1995 stabilizovaná. Zmena nastala v roku 2005, odkedy má celková výmera poľnohospodárskej pôdy mierne klesajúci trend, ktorý sa významne prejavil aj v roku 2015 takmer vo všetkých rozhodujúcich regiónoch sveta, a to v Európe, USA s výnimkou Číny. Vývoj poľnohospodárskej pôdy je charakteristický rýchlejším poklesom jej výmery v rozvinutých krajinách s vyššou intenzitou poľnohospodárskej výroby a nárastom v rozvojových krajinách s prevládajúcou extenzitou poľnohospodárskej výroby. Výmera poľnohospodárskej pôdy na svete - Zemi predstavuje podľa ostatných údajov z Faostatu, 4,9 mld. hektárov, čo je 37,4 % z celkovej pôdy sveta (13,0 mld. hektárov).

Tab. 1 **Výmera poľnohospodárskej pôdy**

|  |  |  |  |  |  |
| --- | --- | --- | --- | --- | --- |
| Krajina | Celková pôda v mil. ha | Poľnoh. pôda v mil. ha | Orná pôda v mil. ha | % poľnoh. pôdy na celkovej pôde | % ornej pôdy na poľnoh. pôde |
| Svet | **13 008,9** | **4 868,9** | **1 425,9** | **37,4** | **29,3** |
| EÚ | **423,8** | **184,5** | **107,42** | **43,5** | **58,2** |
| Argentína | 273,7 | 148,7 | 39,2 | 54,3 | 26,4 |
| Austrália | 768,2 | 365,9 | 46,1 | 47,6 | 12,6 |
| Brazília | 835,8 | 282,6 | 80,0 | 33,8 | 28,3 |
| Kanada | 909,4 | 62,7 | 43,6 | 6,9 | 69,5 |
| Čína | 942,5 | 528,6 | 119,6 | 56,1 | 22,6 |
| India | 297,3 | 179,7 | 156,5 | 60,4 | 87,1 |
| Japonsko | 36,5 | 4,5 | 4,2 | 12,3 | 93,3 |
| Mexiko | 194,4 | 106,7 | 22,9 | 54,9 | 21,5 |
| Nový Zéland | 26,3 | 11,1 | 0,6 | 42,2 | 5,4 |
| Nórsko | 36,5 | 0,9 | 0,8 | 2,5 | 91,6 |
| Rusko | 1 637,7 | 217,7 | 123,1 | 13,3 | 56,5 |
| Juhoafr. rep. | 121,3 | 96,8 | 12,5 | 79,8 | 12,9 |
| Švajčiarsko | 3,9 | 1,5 | 0,4 | 39,1 | 26,8 |
| Turecko | 76,9 | 38,5 | 20,6 | 50,1 | 53,6 |
| USA | 914,7 | 405,9 | 152,3 | 44,4 | 37,5 |

Prameň: FAO OSN, FAOSTAT, údaje zobrazujú stav roka 2015

Vypracoval: NPPC-VÚEPP

Podiel ornej pôdy na poľnohospodárskej pôde, t.j. podiel zornenia, dosahuje v súčasnosti v celosvetovom meradle 29,3 %. Najvyššiu výmeru poľnohospodárskej pôdy má Čína (528,6 mil. ha), USA (405,9 mil. ha), Austrália (365,9 mil. ha), Brazília (282,6 mil. ha) a Rusko (217,7 mil. ha). Najvyšší podiel ornej pôdy majú Japonsko (93,3 %), Nórsko (91,6 %) a India (87,1 %).  Z dlhodobejšieho hľadiska dochádza v niektorých krajinách, predovšetkým v USA, k zmene štruktúry výmery pestovateľských plôch plodín, najmä k poklesu plôch pšenice a kukurice a nárastu plôch sóje.

Graf 1 **Vývoj poľnohospodárskej pôdy vo svete v rokoch 1995 až 2015**



Prameň: FAO OSN

Vypracoval: NPPC-VÚEPP

Graf 2 **Štruktúra pôd v rámci kontinentov v roku 2015 v mil. ha**



Prameň: FAO OSN

Vypracoval: NPPC-VÚEPP

Svetová **poľnohospodárska produkcia** sa vyvíjala komoditne a teritoriálne diferencovane. Oproti priemeru rokov 2014-2016 sa v roku 2017 zvýšila produkcia takmer všetkých komodít, tak rastlinného ako aj živočíšneho pôvodu. Produkcia obilnín vzrástla vo svetovom meradle v hmotnostnom vyjadrení o 4,6 % a najvyšší rast zaznamenali Juhoafrická republika (85,3 %), Švajčiarsko (42,9 %) a Brazília (40,1 %). Produkcia obilnín dosiahla objem 2 980,2 mil. ton, čo bolo o 131,5 mil. ton viac ako pred rokom, pričom nárast bol zaznamenaný aj v EÚ (o 9,0 mil. ton). Najväčšími producentmi s rozhodujúcim podielom na svetovej produkcii obilnín boli Čína (21,8 %), USA (15,4 %) a India (11,0 %).

Zo živočíšnych komodít boli produkčne rozhodujúce hovädzie a bravčové mäso, mlieko a mliečne výrobky. Vo svetovom meradle sa vyprodukovalo 70,1 mil. ton hovädzieho mäsa, čo bolo medziročne o 6,2 % viac. Zvýšila sa aj produkcia bravčového mäsa (1,5 %) a produkcia mlieka (3,7 %). Produkcia hovädzieho mäsa vzrástla najviac v Argentíne (20,4 %) a poklesla v Kanade (22,3 %) Rozhodujúcimi producentmi hovädzieho mäsa, ktorí sa najviac podieľali na celosvetovej produkcii, boli USA (18,0 %), Brazília (14,5 %), EÚ (11,3 %) a Čína (11,0 %).

Celosvetovo sa vyrobilo 119,9 mil. ton bravčového mäsa. Jeho produkcia sa zvýšila najviac v Brazílii (8,8 %), Argentíne (8,4 %) a na Novom Zélande (6,6 %). Najväčší pokles bol zaznamenaný v Indii (3,2 %) a v Juhoafrickej republike (2,9 %). Najväčším producentom bravčového mäsa bola Čína, ktorá vyprodukovala 46,9 % svetovej produkcie a EÚ (19,8 %). Čína sa stáva už dlhodobo rozhodujúcim svetovým producentom nielen bravčového mäsa, ale aj ostatných poľnohospodárskych komodít.

Produkcia mlieka v celosvetovom meradle stúpla o 3,7 % s najväčším nárastom v Turecku (14,3 %) a Austrálii (14,0 %). V krajinách EÚ bol takisto zaznamenaný nárast o 3,2 %.

Podrobnejšie údaje o produkcii vybraných komodít svetového poľnohospodárstva za sledované obdobie sa nachádzajú v  tabuľke 1 Prílohy 9.

**Ceny** **základných poľnohospodárskych komodít** na svetových trhoch zaznamenali v  sledovanom období pokles, okrem cien pšenice, kukurice, ryže a hovädzieho mäsa, pričom najviac poklesla cena cukru – o viac ako 20 %.

Z rastlinných komodít sa najviac zvýšili ceny ryže (16,5 %) a pšenice (14,2 %). Vzrástla aj cena kukurice (6,5 %).

Všetky živočíšne komodity s výnimkou hovädzieho mäsa zaznamenali v sledovanom období mierny pokles cien. Cena sušeného mlieka odstredeného klesla o 5,7 %, masla o 4,4 %, hydiny o 2,8 % a bravčového mäsa o 0,9 %. U hovädzieho mäsa bol zaznamenaný nárast ceny o 9,3 %.

|  |  |  |
| --- | --- | --- |
| Komodita / rok | Ceny v USD za tonu | Medziročné zmeny - index |
| **2016** | **2017** | **2018** | **2017/16** | **2018/17** |
| pšenica | 196 | 211 | 241 | 107,7 | 114,2 |
| kukurica | 159 | 154 | 164 | 96,7 | 106,5 |
| ryža | 438 | 456 | 531 | 104,1 | 116,5 |
| cukor | 398 | 353 | 277 | 88,8 | 78,5 |
| sójové bôby | 383 | 371 | 359 | 97,0 | 96,8 |
| repkový olej | 824 | 870 | 864 | 105,6 | 99,3 |
| maslo  | 3 299 | 5 573 |  5326 | 168,9 | 95,6 |
| suš.mlieko odstredené | 1 983 | 2 025 | 1 911 | 102,1 | 94,3 |
| mäso bravčové | 2 424 | 2 529 | 2 506 | 104,4 | 99,1 |
| mäso hovädzie | 5 569 | 5 871 | 6 416 | 105,4 | 109,3 |
| hydina | 914 | 999 | 971 | 109,3 | 97,2 |

Tab. 2 **Vývoj svetových cien vybraných poľnohospodárskych komodít a ich medziročné zmeny**

|  |
| --- |
| Prameň: FAO OSN, FAOSTAT 2018 Vypracoval: NPPC-VÚEPP |

Graf 3 **Vývoj svetových cien vybraných rastlinných poľnohospodárskych komodít,**

v USD za tonu za obdobie rokov 2016 – 2018

Prameň: FAO OSN, FAOSTAT 2018

Vypracoval: NPPC-VÚEPP

Graf 4 **Vývoj svetových cien vybraných živočíšnych poľnohospodárskych komodít**

v USD za tonu za obdobie rokov 2016 - 2018



 Prameň: FAO OSN, FAOSTAT 2018

 Vypracoval: NPPC-VÚEPP

# Poľnohospodárstvo a potravinárstvo krajín Európskej únie

**Poľnohospodársky príjem[[1]](#footnote-1))** v priemere na jedného pracovníka – ročnú pracovnú jednotku (indikátor A) v krajinách EÚ-28 sa v roku 2018 medziročne znížil o 3,8 %. V krajinách EÚ-15 bol pokles mierne nižší 3,5 %. Vzrástol v desiatich členských štátoch, najmä v Slovinsku, Francúzsku, Fínsku, Španielsku, Taliansku, Maďarsku. Vo väčšine štátov (18) klesol, najviac v Dánsku, Švédsku, Litve, Nemecku, Belgicku, Írsku, Poľsku a Bulharsku.

Graf 5 **Poľnohospodársky príjem na jedného pracovníka v EÚ (Indikátor A ) , zmena 2018/2017 \* v %**

Prameň: Eurostat, online data - máj 2019,

\* rok 2018 podľa odhadov poskytnutých jednotlivými členskými štátmi

Vypracoval: NPPC- VÚEPP

Rozdiely v príjmoch medzi starými ČŠ (EÚ-15) a novo pristúpenými ČŠ (EÚ-13) sú stále značné a znižujú sa iba postupne. Príjmy v starých členských štátoch sú vo všeobecnosti vyššie (okrem Portugalska) ako v krajinách, ktoré pristúpili k EÚ v roku 2004 alebo neskôr. Najnižšiu úroveň príjmu na jedného pracovníka na plný úväzok má Rumunsko, Slovinsko a Chorvátsko (pod 6 000 €/AWU ročne). Vysoká úroveň príjmov na plný úväzok je v Holandsku 59 657 €, čo je viac ako 3-násobok priemeru EÚ (17 846 €/AWU).

V krajinách EÚ-28 sa po krízových rokoch 2008 - 2009 celkový príjem z poľnohospodárskeho podnikania zotavil. Rok 2017 bol obzvlášť dobrým rokom, najmä v porovnaní s predchádzajúcimi dvomi rokmi. Podnikateľský príjem na pracovníka s plným pracovným úväzkom sa zvýšil aj nad úroveň predkrízových rokov, čo svedčí o znížení pracovnej sily v rodine alebo zvýšení produktivity rodinnej práce. V roku 2018 sa odhaduje medziročný pokles príjmu o 15,3 p.b..

Tab. 3  **Zmeny v poľnohospodárskom príjme na pracovníka v %**

|  |  |  |  |  |  |  |  |
| --- | --- | --- | --- | --- | --- | --- | --- |
| Krajina/zoskupenie  | 2017/2010 | 2017/2016 | 2018/2017 | Krajina/zoskupenie | 2017/2010 | 2017/2016 | 2018/2017 |
| EÚ-28 | **25,2** | **11,5** | **-3,8** | Lotyšsko | 38,2 | 15,5 | -8,5 |
| EÚ-15 | **18,4** | **10,6** | **-3,5** | Litva | 50,0 | 23,8 | -30,7 |
| Belgicko | -14,2 | 3,3 | -21,9 | Luxembursko | 16,7 | 28,2 | -6,0 |
| Bulharsko | 126,7 | 19,1 | -10,8 | Maďarsko | 66,2 | 1,6 | 3,3 |
| Česko | 53,1 | -1,4 | -7,4 | Malta  | -36,6 | -10,0 | -3,6 |
| Dánsko | 9,9 | 77,4 | -46,2 | Holandsko | 17,8 | 12,1 | -11,3 |
| Nemecko | 12,7 | 32,0 | -23,2 | Rakúsko | 6,9 | 13,9 | -4,1 |
| Estónsko | 8,0 | 67,4 | -7,8 | Poľsko | 40,4 | 11,8 | -13,0 |
| Írsko | 63,6 | 25,8 | -15,5 | Portugalsko | 32,1 | 5,3 | 0,2 |
| Grécko | -1,4 | 9,3 | -4,7 | Rumunsko | 36,6 | 13,4 | 0,3 |
| Španielsko | 33,5 | -1,6 | 3,7 | Slovinsko | -1,6 | -7,3 | 23,9 |
| Francúzsko | 5,8 | 12,3 | 9,9 | Slovensko | 105,4 | 18,6 | -5,0 |
| Chorvátsko | 17,9 | 0,2 | 0,7 | Fínsko | -24,9 | -9,3 | 6,9 |
| Taliansko | 32,0 | 0,6 | 3,6 | Švédsko | 14,2 | 16,2 | -33,5 |
| Cyprus | 27,9 | 1,1 | 1,4 | Spojené kráľovstvo | 17,7 | 19,1 | -8,9 |

Prameň: Eurostat, marec 2019, podľa odhadov jednotlivých členských štátov

Vypracoval: NPPC-VÚEPP

**Hrubá pridaná hodnota** v krajinách EÚ-28 v roku 2017 dosiahla 183 mld. €, čo bolo o 13 % viac ako v predchádzajúcom roku. Rozhodujúci podiel jej celkového objemu (84,6 %) vytvorili krajiny pôvodnej EÚ-15, najviac Taliansko (17,3 %), Francúzsko (15,5 %), Španielsko (15,3 %) a Nemecko (11,4 %). Podiel Slovenska dosahoval na hrubej pridanej hodnote krajín EÚ-28 0,3 % (625,5 mil. €).

**Podpory** do poľnohospodárstva krajín EÚ-28 dosiahli v roku 2017 celkom 51,1 mld. €, čo bolo o 2,7 % (1,4 mld. €) menej ako pred rokom. Rozhodujúca časť z celkových podpôr (77,5 %) bola alokovaná do pôvodných členských štátov (39,6 mld. €). Najviac podpôr z celkovej podpory EÚ-28 bolo alokovaných do produkčne rozhodujúcich krajín a to do Francúzska (15,6 %), Nemecka (13,4 %), Španielska (11,2 %), Talianska (8,2 %), Spojeného kráľovstva (7,3 %) a Poľska (6,8 %). Slovensku bolo poskytnutých 1,0 % z celkových podpôr EÚ-28, čo znamenalo 265,9 € na ha p. v. p a táto úroveň bola o 9,3 % nižšia ako priemer krajín EÚ-28.

Graf 6 **Podpora v € na hektár poľnohospodársky využívanej pôdy v roku 2018**

Prameň: Eurostat, online data - máj 2019

Vypracoval: NPPC- VÚEPP

**Využívaná poľnohospodárska pôda** v krajinách EÚ-28 dosiahla 174,4 mil. ha, čo bolo 44,2 % z celkovej pôdnej plochy krajín EÚ-28. Výmera poľnohospodársky využívanej poľnohospodárskej pôdy sa medziročne zvýšila o 0,8 %, t.j. o 1,4 mil. ha v dôsledku zvýšenia poľnohospodárskej pôdy v krajinách EÚ-15 o 1,1 mil. ha, najmä Grécka (1,4 mil. ha) a Spojeného kráľovstva (1,4 mil. ha) a klesla najmä v Taliansku (757 tis. ha) a Španielsku (453 tis. ha). Takmer 15,1 % poľnohospodárskej pôdy (25,6 mil. ha) spadá do horských oblastí, kde poľnohospodársku výrobu obmedzuje ich znevýhodnenie. Rozhodujúci podiel poľnohospodársky využívanej pôdy, a to až 71,3 % z pôdy krajín EÚ-28 obhospodarovali krajiny EÚ-15. Najvyšší podiel na celkovej poľnohospodársky využívanej pôde krajín EÚ-28 dosahuje Francúzsko (15,9 %), Španielsko (13,4 %) a Nemecko (9,6 %). Slovensko sa podieľalo na 1,1 %, podobne ako Holandsko (1,1 %) a Lotyšsko (1,1 %).

**Zamestnanosť v poľnohospodárstve** má v krajinách EÚ-28 dlhodobo klesajúcu tendenciu. Kým v roku 2012 bolo v poľnohospodárstve krajín EÚ-28 zamestnaných 10,3 mil. osôb, v roku 2017 to bolo už len 9,4 mil. osôb, čo v priemere v prepočte na 100 ha p.v.p pripadá 5,4 pracovnej sily. Na poľnohospodárskej zamestnanosti krajín EÚ-28 sa najviac podieľalo Rumunsko (18,2 %), a Taliansko (11,9 %), Grécko (12,4 %), Litva (11,3 %) Chorvátsko (11,1 %), Poľsko (10,6 %) Maďarsko (10,1 %), čo súviselo s rozsahom poľnohospodárskej výroby a väčším počtom menších individuálnych hospodárstiev v týchto krajinách. Slovensko dosiahlo podiel 0,5 %.

**Poľnohospodárska produkcia** v krajinách EÚ-28 dosiahla v roku 2017 hodnotu 409,7 mld. €, čo bolo o 24,5 mld. €, t.j. o 6,3 % viacej ako v predchádzajúcom roku. Krajiny EÚ-15 vyprodukovali 83,3 % z produkcie krajín EÚ-28. Najväčšími producentmi, podieľajúcimi sa na produkcii v EÚ-28 boli štyri produkčne rozhodujúce krajiny, a to Francúzsko (16,9 %), Nemecko (13,5 %), Taliansko (12,3 %) a Španielsko (11,9 %). Slovensko sa na produkcii krajín EÚ-28 podieľalo 0,5 % s objemom 2 241 mil. €.

Graf 7 **Podiely produkcie hlavných producentov vybraných rastlinných a živočíšnych komodít na celkovej produkcii v rámci štátov EÚ-28**

Prameň: Eurostat, online data - máj 2019

Vypracoval: NPPC- VÚEPP

Podrobnejšie údaje o poľnohospodárstve krajín EÚ-28 sú uvedené v tabuľkách 2-4 v Prílohe 9.

**Potravinársky priemysel EÚ** je významným výrobným odvetvím Európskej únie, z hľadiska produkčných ekonomických ukazovateľov aj zamestnanosti.

Potravinársky priemysel EÚ tvorilo vyše 295 tisíc subjektov rôznych výrobných odborov. Z hľadiska ukazovateľa obrat potravinárstvo EÚ dosiahlo 1 118 mld. €, 236 mld. € pridanej hodnoty a zamestnávalo 4,7 miliónov osôb (z toho 4,5 mil. zamestnancov). Z hľadiska počtu prevažujú malé a stredné potravinárske podniky, ktoré zamestnávajú takmer 61 % osôb a vytvárajú približne 46 % pridanej hodnoty a 48 % obratu európskeho potravinárstva. Na tvorbe pridanej hodnoty sa významne podieľal odbor výroby ostatných potravinárskych výrobkov, výroba pečiva a múčnych výrobkov, odbor výroby nápojov a odbor spracovania a konzervovania mäsa a mäsových produktov (údaj za odbor výroba mliečnych výrobkov nebol dostupný).

Podľa posledných dostupných údajov databázy Eurostat[[2]](#footnote-2) bol podiel potravinárskeho priemyslu[[3]](#footnote-3) EÚ, v rámci jednotlivých  štátov EÚ-28 na národnej ekonomike v roku 2016 takýto:

* hrubá produkcia: od 0,5 % (Luxembursko) do 7,0 % (Španielsko). Podiel SR tvoril 2,0 %. Najväčší objem hrubej produkcie potravinárstva vytvorilo Nemecko (183 mld. €) a Francúzsko (157 mld. €),
* výrobná spotreba: od 0,5 % (Luxembursko) do 11,1 % (Španielsko). SR dosiahla podiel 2,4 %. Najväčší objem výrobnej spotreby dosiahlo Nemecko (136 mld. €), Španielsko (116 mld. €), Francúzsko (112 mld. €) a Taliansko (107 mld. €),
* hrubá pridaná hodnota: od 0,6 % (Luxembursko) do 4,9 % (Rumunsko). Podiel SR bol 1,4 %. Najväčší objem hrubej pridanej hodnoty dosiahlo Nemecko (47 mld. €), Francúzsko (45 mld. €), Spojené kráľovstvo (33 mld. €), Španielsko (28 mld. €) a Taliansko (27 mld. €),
* zamestnanosť od 1,1 % (Švédsko) do 3,9 % (Chorvátsko). Podiel SR v roku 2016 predstavoval 1,9 % a v roku 2017 zvýšenie na 2,0 %. Najviac zamestnancov má Nemecko (935 tis. osôb), Francúzsko (624 tis. osôb), Poľsko (536 tis. osôb), Taliansko (463 tis. osôb), Španielsko (447 tis. osôb) a Spojené kráľovstvo (422 tis. osôb), naopak najmenej Malta (3,8 tis. osôb) a Luxembursko (5,7 tis. osôb),
* tvorba hrubého fixného kapitálu (údaj za rok 2016 za viacero krajín nedostupný): od 0,5 % (Luxembursko) do 2,9 % (Maďarsko). Podiel SR v rokoch 2016 a 2017 bol stabilizovaný na úrovni 1,4 %.

Najväčší objem **hrubej potravinárskej produkcie** v roku 2016 vyprodukovalo Nemecko (183 mld. €), Francúzsko (157 mld. €), Španielsko (145 mld. €), Taliansko (135 mld. €) a Spojené kráľovstvo (108 mld. €). Najmenej hrubej produkcie vytvorili Malta (439 mil. €) a Luxembursko (993 mil. €). Slovensko (rok 2017) medziročne objem produkcie zvýšilo (7,1 %) z 3,8 mld. € na 4,1 mld. €.

V potravinárskom priemysle EÚ[[4]](#footnote-4) bolo zamestnaných cca 4,9 mil. osôb (dostupný rok 2015). Najviac osôb v roku 2016 pracovalo v Nemecku (935 tis. osôb), Francúzsku (624 tis. osôb), Poľsku (536 tis. osôb), v Taliansku (463 tis. osôb), v Španielsku (447 tis. osôb) a v Spojenom kráľovstve (422 tis. osôb).

Výška investícií v potravinárstve EÚ zodpovedá rozsahu produkcie a tiež zamestnanosti. Krajinami s najvyšším objemom investícií v roku 2016 (údaj za viacero krajín EÚ‑28 absentuje) boli Nemecko, Taliansko a Francúzsko.

Graf 8 **Hrubá produkcia za výrobu potravín, nápojov a tabak. výrobkov, v mil. €**

Prameň: Eurostat

za rok 2016 (v údajoch za rok 2017 neboli dostupné údaje za všetky krajiny)

Vypracoval: NPPC-VÚEPP

Vybrané ekonomické ukazovatele potravinárskeho priemyslu v štátoch EÚ-28 sú uvedené v tabuľkách 5-6 v Prílohe č. 9.

# Vývoj cenovej konkurencieschopnosti poľnohospodárskej a potravinovej produkcie

**Ceny výrobcov** rastlinných a živočíšnych komodít sa v krajinách V-4 v roku 2018 vporovnaní s priemerom rokov 2013-2017 vyvíjali diferencovane, pričom kopírovali trend priemerných cien EÚ. Kým ceny olejnín, ošípaných a mlieka (okrem SR) klesali, ceny obilnín rástli a ceny býkov viac-menej stagnovali.

 Z komparácie farmárskych cien *rastlinných komodít* v roku 2018 vyplýva, že slovenské ceny obilnín a olejnín boli evidentne konkurencieschopné v porovnaní s priemernými cenami EÚ. V konfrontácii s  krajinami V-4 sme mali najnižšie, t. j. najkonkurencieschopnejšie ceny kukurice a v porovnaní s ČR aj ostatné rastlinné komodity. Ceny výrobcov*živočíšnych komodít* sa na Slovensku pri ošípaných pohybujú nad priemerom krajín EÚ na rozdiel od cien ostatných komodít (býkov, mlieka), kde je situácia opačná. V rámci krajín V-4 sme mali najvyššie ceny býkov a ošípaných (okrem MR).

 Graf 9 **Ceny výrobcov poľnohospodárskych komodít v roku 2018 (SR = 100 %)**

Prameň: NPPC-VÚEPP na základe údajov z EK, Eurostat, ŠÚ SR, MZ ČR, FAPA-PR, AKI-MR

Poznámka: priemerné ceny EÚ pri rastlinných komoditách - odhad

Vypracoval: NPPC-VÚEPP

 **Odbytové ceny** slovenských **spracovateľov** mliečnych výrobkov a bravčového mäsa boli v SR výrazne vyššie v porovnaní s ostatnými krajinami V4, prípadne s priemernými cenami EÚ. Naopak, ceny kurčiat sa na trhu EÚ v priemere predávali takmer o 20 % drahšie ako v SR. V maloobchodnej sieti SR v roku 2018 pri porovnaní s Českom malo Slovensko konkurencieschopné **spotrebiteľské ceny** bravčového, hovädzieho a hydinového mäsa. Naopak, mliečne výrobky boli v českých obchodoch výrazne lacnejšie. Komparácia cien pri sledovaných druhoch mias a mliečnych výrobkov s  Poľskom a Maďarskom vychádza pre slovenského spotrebiteľa dlhodobo nepriaznivo.

 Konkrétne ceny slovenských výrobcov vybraných agrárnych komodít, odbytové ceny spracovateľov a spotrebiteľské ceny vybraných potravinárskych výrobkov v porovnaní s Českom, Poľskom, Maďarskom a skupinou krajín EÚ v období rokov 2013-2018 sú uvedené v tabuľkách 33-36 Prílohy 9, ako aj ich priemerné hodnoty za roky 2013-2017 v porovnaní s rokom 2018.

Graf 10 **Odbytové ceny spracovateľov a spotrebiteľské ceny potravín v roku 2018 (SR =100 %)**

Prameň: NPPC-VÚEPP na základe údajov z EK (odbytové ceny kurčiat, syrov a masla) a ŠÚ SR, PPA SR-ATIS, MZ ČR, FAPA-PR a AKI-MR, Poznámka: bravčové a hovädzie mäso - stehno bez kosti; kurča - pitvané (0,65 %), syry - eidam (okrem MR - syr trappista)

Vypracoval: NPPC-VÚEPP

1. Poľnohospodársky príjem zahŕňa príjmy plynúce z poľnohospodárskej činnosti (rovnako ako neoddeliteľné nepoľnohospodárske a vedľajšie činnosti) za dané účtovné obdobie (t.j kalendárny rok) [↑](#footnote-ref-1)
2. Z dôvodu nedostupnosti údajov za viacero krajín EÚ-28 za rok 2017, sú komentované údaje za rok 2016 [↑](#footnote-ref-2)
3. za výrobu potravín, nápojov a tabakových výrobkov [↑](#footnote-ref-3)
4. vrátane tabakových výrobkov [↑](#footnote-ref-4)